ДО **г-жа Йорданка Фандъкова**

**Кмет на Столична община**

КОПИЕ **г-жа Цвета Караянчева**

**Председател на Народно събрание**

**г-н Георги Гьоков**

**Председател на Комисия по взаимодействието с неправителствените организации и жалбите на гражданите към Народно събрание**

**г-н Красимир Велчев**

**Председател на Комисия по вероизповедания и права на човека към Народно събрание**

**г-жа Анна Александрова**

**Председател на Комисията по правни въпроси**

**към Народно събрание**

**Министерски съвет**

**Комисия за защита от дискриминация**

**Омбудсман на Република България**

**З А Я В Л Е Н И Е #СемействоЗаВсички**

от

…………………………………………………………………………………..……., ЕГН ……………………….

(*три имена на партньор/ката*),

и

…………………………………………………………………………………..…….., ЕГН ……………………….

(*три имена на партньор/ката*)

с адрес: ………………………………………………………………………………………………………………….

**Относно: Регистриране на семейно партньорство**

**УВАЖАЕМА Г-ЖО ФАНДЪКОВА,**

Ние, долуподписаните с настоящото заявяваме, че желаем да бъдем регистрирани като семейни партньори и съответно да ни бъде издадено удостоверение за семейно партньорство/регистрирано съжителство.

Макар българското законодателство да предвижда института на брак, за нас:

* той не е достъпен, поради факта, че сме еднополова двойка ИЛИ
* сме хомосексуална двойка, сключила брак в чужбина ИЛИ
* сме хетеросексуална двойка, но брака не отговаря на разбиранията ни за съдържанието на семейното партньорство или вярванията ни за равнопоставеност, равно третиране и равенство на правата и задълженията на всички граждани.

Искаме да бъде отчетен факта, че правим настоящото заявление пред Вас в пълното съзнание, че в България към настоящия момент не съществува законодателство, което да дава право на партньорите да регистрират своите семейни отношения. Свързването на определени права и задължения с наличието на семейни взаимоотношения, както и необходимостта от удостоверяването им в различни ситуации в живота, води до интереса ни да получим искания документ. Той би ни послужил в следните ситуации, изброени примерно и неизчерпателно:

* **Във връзка с правото да удостоверим семейните си отношения за данъчни, имуществени или други неимуществени права**

В нередки случаи, данъчните закони на страната свързват определени права с наличието или не на семейни отношения. Следователно имаме нужда да се снабдим с исканото удостоверение във връзка с упражняване на правото ни на данъчно облекчение за младо семейство, както и в случаите на дарение или наследяване между семейни партньори, или в случаите на ползване на т.нар. семейни помощи и други предвидени социални имуществени права.

Също така, имаме нужда да удостоверим семейните си партньорски взаимоотношения в случаите на ползване на различни видове отпуски съгласно трудовото законодателство (например: при смърт на роднини на партньора и др., при предоставяне на права, бонуси и преимущества от работодателите за служителите и техните партньори), както и когато законът свързва факта на партньорството с предоставяне на определена закрила (в случаите на домашно насилие напр.).

* **Във връзка с правото на пребиваване на партньорите ни в Република България или придобиване на българско гражданство от партньорите ни**

Когато създаваме семейните си партньорства извън пределите на Република България или когато сме в партньорство с лице, което не е гражданин на Европейския съюз, властите изискват от нас да удостоверим семейните си отношения. Необходимостта да удостоверим семейните си партньорски взаимоотношения също така е важна и в случаите, когато партньорът ни, гражданин на чужда държава, иска да придобие българско гражданство. Както посочихме, някои от нас нямат достъп до института брак, а други не могат да се възползват от него, поради различни вярвания или разбирания.

* **В случаите, когато партньорът ни е в болница или в тежко здравословно състояние**

Имаме нужда да удостоверим партньорските си семейни отношения в случаите, когато един от нас е в болница, за да гарантираме правото ни на свиждане и емоционална подкрепа, а също когато единият от нас е в невъзможност да изразява волята си поради тежка травма или заболяване.

* **Във връзка с правата на преживелия от нас партньор**

В случаите на евентуална смърт, преживелият от нас партньор без липса на подобно удостоверение, няма качеството на наследник, следователно е „ограбен“ и няма как да упражнява правата си на такъв. Например: не може да упражни семейните партньорски имуществени взаимоотношения, които настъпват в случаите на смърт. Много често, свързали живота си заедно, ние като партньори, допринасяме взаимно за семейното жилище и имуществото, което придобиваме. Следователно рискуваме да загубим семейното жилище и имущество и затова искаме да можем да упражним правото си на защита при смърт на партньора.

В случаите на евентуална смърт, преживелият от нас партньор няма право и на т.нар. „вдовишка пенсия“. Макар в съвременното общество тенденцията да е все повече обърната към това всеки гражданин да има достъп до независимо и собствено икономическо препитание, което да не ни поставя толкова в зависимост от партньора ни, ние вярваме, че правото на пенсия е изконно право на всеки гражданин в една съвременна социално справедлива държава и затова имаме нужда от закрила в случаите на евентуална смърт на партньора ни.

**УВАЖАЕМА Г-ЖО ФАНДЪКОВА,**

Имайки предвид изброените по-горе правни и житейски събития, които описахме, Ви призоваваме да издадете описаното по-горе удостоверение. Искаме да припомним, че това, което остава след нас и след днешния ден, е историята. История, за която някой ден ще се чете. Така както ние днес четем историята на България за правото на всички на достъп до образование, работа и независим живот, без разлика на пола или други характеристики. Голяма част от тази история е факт, именно благодарение на борбата за равенство и независимо от предразсъдъците.

По същия начин, макар сега неравенството в семейните отношения да е явно за хомосексуални и хетеросексуални двойки, поради недостъпност или липса на алтернатива на брака, ние вярваме, че предизвикателствата на съвременния свят ежедневно ни дават шанс да погледнем отвъд всички роли, етикети или различия. Те ни дават шанс да бъдем хора със сърца, които бият с един ритъм. Ритъмът на любовта, приемането, грижата и общността. Ето защо се обръщаме към Вас не само като към жена, избрана да бъде в позицията на отговорност и власт, но и като към жена - майка и човек със сърце.

Оставаме с надежда заявлението ни за регистрация да бъде удовлетворено. Ако счетете, че искането ни е незаконосъобразно, моля да ни бъде издаден изричен отказ.

С уважение,

…………………………………………………………………

(*подпис*)

…………………………………………………………………

(*подпис*)